Private virksomheder kan byde på opgaven. Praktiserende læger og apoteker skal have mulighed for at hjælpe til med vaccinationerne.

Regeringen og regionerne vil gøre det muligt, at over 400.000 personer dagligt bliver vaccineret mod covid-19. Det skriver Sundhedsministeriet i en pressemeddelelse. Der oprettes et udbud, hvor private virksomheder kan byde ind på opgaven med at vaccinere mod covid-19. - Vaccination mod covid-19 er et altafgørende skridt i kampen mod epidemien. Vi må ikke komme til at stå i en situation, hvor der står vacciner og samler støv, fordi der ikke er nogen til at stikke. Derfor skal vi allerede nu forberede os på den situation ved at lave dette udbud, siger sundhedsminister Magnus Heunicke (S). Den stærkt forøgede vaccinekapacitet skal være klar i løbet af marts og gælde frem til 31. juli 2021. Praktiserende læger og apoteker skal hjælpe Samtidig skal praktiserende læger og apoteker have mulighed for at hjælpe til med vaccinationerne. Sundhedsministeriet udsteder derfor en bekendtgørelse, der giver lov til det. 159.059 danskere er nu fuldt vaccineret mod coronavirus, siden de første danskere modtog første vaccine 27. december. Det betyder, at 2,73 procent af befolkningen nu er fuldt vaccineret.